CELEX: 32019D1217
Language: lt
Date: 2019-07-17 00:00:00
Title: 2019 m. liepos 17 d. Komisijos įgyvendinimo sprendimas (ES) 2019/1217 dėl asmeninių plūduriavimo priemonių – gelbėjimosi liemenių – darniųjų standartų, parengtų siekiant užtikrinti Tarybos direktyvos 89/686/EEB įgyvendinimą (Tekstas svarbus EEE.)

18.7.2019   
               
               
                  LT
               
               
                  Europos Sąjungos oficialusis leidinys
               
               
                  L 192/32
               
            
         KOMISIJOS ĮGYVENDINIMO SPRENDIMAS (ES) 2019/1217
         2019 m. liepos 17 d.
         dėl asmeninių plūduriavimo priemonių – gelbėjimosi liemenių – darniųjų standartų, parengtų siekiant užtikrinti Tarybos direktyvos 89/686/EEB įgyvendinimą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (1), ypač į jo 11 straipsnio 1 dalies b punktą,
         kadangi:
         
                     (1)
                  
                  
                     remiantis Tarybos direktyvos 89/686/EEB 5 straipsnio 2 dalimi (2), valstybės narės daro prielaidą, kad 8 straipsnio 2 dalyje minimos asmeninės apsaugos priemonės (AAP) atitinka 3 straipsnyje nurodytus pagrindinius reikalavimus, jeigu yra pažymėtos CE ženklu ir gamintojas pareikalavus gali pateikti ne tik 12 straipsnyje nurodytą deklaraciją, bet ir įstaigos išduotą sertifikatą, apie kurį buvo pranešta pagal 9 straipsnio nuostatas, patvirtinantį, kad jos atitinka atitinkamus nacionalinius standartus, į kuriuos yra perkelti suderinti standartai, ir jeigu jos yra įvertintos pagal 10 straipsnio 4 dalies a ir b punktų pirmos įtraukos nuostatas atlikus EB tipo tyrimą;
                  
               
                     (2)
                  
                  
                     2014 m. rugsėjo mėn. Švedija pateikė oficialų prieštaravimą dėl standarto EN ISO 12402-2:2006 „Asmeninės plūduriavimo priemonės. 2 dalis. Gelbėjimosi liemenės, eksploatacinių charakteristikų lygis 275. Saugos reikalavimai (ISO 12402-2:2006)“, iš dalies pakeisto standartu EN ISO 12402-2:2006/A1:2010, EN ISO 12402-3:2006 „Asmeninės plūduriavimo priemonės. 3 dalis. Gelbėjimosi liemenės, eksploatacinių charakteristikų lygis 150. Saugos reikalavimai (ISO 12402-3:2006)“, iš dalies pakeistu standartu EN ISO 12402-3:2006/A1:2010 ir EN ISO 12402-4:2006 „Asmeninės plūduriavimo priemonės. 4 dalis. Gelbėjimosi liemenės, eksploatacinių charakteristikų lygis 100. Saugos reikalavimai (ISO 12402-4:2006)“, iš dalies pakeistu standartu EN ISO 12402-4:2006/A1:2010. Tuo metu, kai buvo pateiktas prieštaravimas, standartų nuorodos 2014 m. balandžio 11 d. buvo paskelbtos Komisijos komunikate, parengtame įgyvendinant Tarybos direktyvą 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo (3). Paskutinį kartą standartų nuorodos buvo paskelbtos Komisijos komunikate, parengtame įgyvendinant Tarybos direktyvą 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo (4), 2018 m. kovo 27 d. Remiantis tuo komunikatu, atitinkamų darniųjų standartų atitikties prielaida toliau galioja tik pagal Direktyvą 89/686/EEB ir tik iki 2019 m. balandžio 20 d. Tokia atitikties prielaida pagal Direktyvą 89/686/EEB nustos galioti 2019 m. balandžio 21 d. Be to, pagal Europos Parlamento ir Tarybos reglamento (ES) 2016/425 47 straipsnio 1 dalį (5) valstybės narės nekliudo tiekti rinkai gaminių, kuriems taikoma Direktyva 89/686/EEB, kurie atitinka tą direktyvą ir kurie buvo pateikti rinkai anksčiau nei 2019 m. balandžio 21 d.;
                  
               
                     (3)
                  
                  
                     oficialus prieštaravimas buvo grindžiamas teiginiu, kad nurodyti standartai neatitinka pagrindinių sveikatos ir saugos reikalavimų, nustatytų Direktyvos 89/686/EEB II priede, visų pirma 1.1.1 punkte „Projektavimo principai. Ergonomika“, 1.2.1 punkte „AAP nekenksmingumas. Kai nėra rizikos ir kitų būdingų trukdymo veiksnių“ ir 3.4 punkte „Apsauga nuo skendimo (gelbėjimo liemenės, gelbėjimo diržai ir gelbėjimo kostiumai), taikomų pripučiamosioms gelbėjimosi liemenėms;
                  
               
                     (4)
                  
                  
                     Švedijos oficialiame prieštaravime nurodytas nelaimingas atsitikimas darbe, kai į šaltą vandenį įkritusio darbuotojo dėvima pripučiamoji gelbėjimosi liemenė, kurioje buvo įstatytas automatinio pripūtimo įtaisas, neprisipūtė. Švedijos darbo aplinkos tarnyba, atlikusi tyrimą, padarė išvadą, kad gelbėjimosi liemenė neprisipūtė, nes kūnui judant, dėl aplinkos veiksnių ir naudojimo metu atliekamų veiksmų dujų balionėlis iš dalies atsikabino ir nuplyšo. Jeigu dujų balionas atsikabina, pripučiamoji gelbėjimosi liemenė nebėra saugi ir per visą naudojimo laiką neišlaiko apsauginių savybių, todėl gaminys nebeapsaugo nuo pavojaus nuskęsti. Švedijos darbo aplinkos tarnybai pranešta apie kitus nelaimingus atsitikimus ar incidentus, kuriuose nukentėjo profesionalūs naudotojai ar vartotojai; taip pat apie tai, kad keliose kitose pripučiamosiose gelbėjimosi liemenėse rasta nepritvirtintų ar atsikabinusių dujų balionėlių. Be to, nustatyta, kad kai kurių prekių ženklų pripučiamosios gelbėjimosi liemenės neturi indikatoriaus laukelio, todėl dėvint liemenę neįmanoma nustatyti, ar gaminys yra saugus naudoti, ar ne; o kai indikatoriaus laukelis yra pripučiamojoje gelbėjimosi liemenėje, jis yra tokioje liemenės vietoje, kad ją dėvintis asmuo jo negali pamatyti;
                  
               
                     (5)
                  
                  
                     todėl Švedija nustatė, kad minėti darnieji standartai turi trūkumų. Trūkumai susiję su tuo, kad nenustatyta reikalavimų, kuriais būtų užtikrinama, kad dėvint pripučiamąją gelbėjimosi liemenę dujų balionėlis neatsikabintų ir nenuplyštų, antraip gelbėjimosi liemenė nebeturėtų apsaugos funkcijos, ypač tada, kai ją dėvinčiam asmeniui kyla pavojus nuskęsti. Nesant tokių reikalavimų negalima užtikrinti, kad pripučiamosios gelbėjimosi liemenės apsaugos funkcija išliktų visomis pagrįstomis naudojimo sąlygomis ir atsižvelgiant į numanomą naudotojo elgesį, nepriklausomai nuo to, ar ji yra skirta asmeniniam, ar profesionaliam naudojimui;
                  
               
                     (6)
                  
                  
                     Europos standartizacijos komiteto (CEN) techninis komitetas Nr. 162 (CEN/TC 162) atsakė į Švedijos oficialų prieštaravimą, teigdamas, kad nurodytas nelaimingas atsitikimas įvyko ne dėl atitinkamų darniųjų standartų trūkumų. Komiteto vertinimu, dujų balionėlis atsikabino dėl pripučiamosios gelbėjimosi liemenės konstrukcijos defektų, kurie nebuvo nustatyti prieš pateikiant produktą rinkai. Jeigu būtų atliktas tinkamas rizikos vertinimas, apimantis liemenės naudojimo instrukcijas bei priežiūrą, būtų užtikrinta, kad gelbėjimosi liemenėje būtų įrengtas geresnis pripūtimo įtaisas siekiant išvengti nelaimingų atsitikimų;
                  
               
                     (7)
                  
                  
                     Švedijos atsakyme į CEN/TC 162 pateiktą informaciją teigiama, kad problema kilo ne dėl pripučiamosios gelbėjimosi liemenės konstrukcijos defektų, nes ji buvo sukonstruota laikantis nurodytų atitinkamų darniųjų standartų sąlygų. Švedija primygtinai tvirtino, kad problema kilo dėl to, kad į šiuos standartus neįtraukti konkretūs reikalavimai, susiję su fiksavimo funkcija, užtikrinančia, kad naudojimo metu dujų balionėlis neatsikabintų ar neatsilaisvintų, nes būtent dėl to pripučiamoji gelbėjimosi liemenė negalėjo užtikrinti apsaugos nuo skendimo;
                  
               
                     (8)
                  
                  
                     išnagrinėjusi darniuosius standartus EN ISO 12402-2:2006, su pakeitimais, padarytais EN ISO 12402-2:2006/A1:2010, EN ISO 12402-3:20062, su pakeitimais, padarytais EN ISO 12402-3:2006/A1:2010, ir EN ISO 12402-4:2006, su pakeitimais, padarytais EN ISO 12402-4:2006/A1:2010, Komisija kartu su valstybių narių atstovais ir suinteresuotaisiais subjektais Asmeninių apsaugos priemonių darbo grupėje padarė išvadą, kad šių darniųjų standartų sąlygomis, kuriomis siekiama aprėpti pagrindinius sveikatos ir saugos reikalavimus, nustatytus Direktyvos 89/686/EEB II priedo 1.1.1 punkte „Projektavimo principai. Ergonomika“, 1.2.1 punkte „AAP nekenksmingumas. Kai nėra rizikos ir kitų būdingų trukdymo veiksnių“ ir 3.4 punkte „Apsauga nuo skendimo (gelbėjimo liemenės, gelbėjimo diržai ir gelbėjimo kostiumai), nepakankamai atsižvelgiama į susijusią riziką, visų pirma į riziką nuskęsti, kylančią dėl pripučiamųjų liemenių. Iš tiesų atitinkamuose darniuosiuose standartuose nėra konkrečiai reikalaujama užtikrinti, kad pripūtimo įtaisas tinkamai veiktų visomis pagrįstomis naudojimo sąlygomis ir atsižvelgiant į numanomą naudotojo elgesį, kad būtų užtikrinta tinkama apsauga nuo pavojaus nuskęsti. Todėl buvo nustatyta, kad pagal tuos standartus suprojektuoti ir pagaminti gaminiai vis dar sukeldavo nelaimingų atsitikimų ir incidentų, kuriuose nukentėdavo profesionalūs naudotojai ar vartotojai;
                  
               
                     (9)
                  
                  
                     vis dėlto Komisija mano, kad kitos atitinkamų darniųjų standartų sąlygos, kurios nėra formalaus prieštaravimo objektas, lieka galioti, todėl daroma prielaida, kad jos atitinka Direktyvoje 89/686/EEB nustatytus pagrindinius sveikatos ir saugos reikalavimus, kuriuos siekiama aprėpti standartais;
                  
               
                     (10)
                  
                  
                     atsižvelgiant į tai, kas išdėstyta, nuorodos į darniuosius standartus EN ISO 12402-2:2006, su pakeitimais, padarytais EN ISO 12402-2:2006/A1:2010, EN ISO 12402-3:2006, su pakeitimais, padarytais EN ISO 12402-3:2006/A1:2010, ir EN ISO 12402-4:2006, su pakeitimais, padarytais EN ISO 12402-4:2006/A1:2010, 2018 m. kovo 27 d. paskelbtus Komisijos komunikate, parengtame įgyvendinant Tarybos direktyvą 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo, turėtų būti toliau skelbiamos Europos Sąjungos oficialiajame leidime, nustačius apribojimą. Apribojimas neturėtų būti taikomas konkrečioms šių standartų sąlygoms, kuriomis siekiama aprėpti pagrindinius sveikatos ir saugos reikalavimus, nustatytus Direktyvos 89/686/EEB II priedo 1.1.1 punkte „Projektavimo principai. Ergonomika“, 1.2.1 punkte „AAP nekenksmingumas. Kai nėra rizikos ir kitų būdingų trukdymo veiksnių“ ir 3.4 punkte „Apsauga nuo skendimo (gelbėjimo liemenės, gelbėjimo diržai ir gelbėjimo kostiumai);
                  
               
                     (11)
                  
                  
                     siekiant užtikrinti, kad apribojimas būtų taikomas kuo greičiau, šis sprendimas turėtų įsigalioti jo paskelbimo Europos Sąjungos oficialiajame leidinyje dieną;
                  
               
                     (12)
                  
                  
                     šiame sprendime nustatytos priemonės atitinka Reglamento (ES) Nr. 1025/2012 22 straipsniu įsteigto Standartų komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Nuorodos į asmeninių plūduriavimo priemonių – gelbėjimosi liemenių – darniuosius standartus, parengtus siekiant užtikrinti Direktyvos 89/686/EEB įgyvendinimą, išvardytos šio sprendimo priede ir 2018 m. kovo 27 d. paskelbtos Komisijos komunikate, parengtame įgyvendinant Tarybos direktyvą 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo, toliau skelbiamos Europos Sąjungos oficialiajame leidinyje, nustačius apribojimą.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2019 m. liepos 17 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 316, 2012 11 14, p. 12.
         
         
            (2)  1989 m. gruodžio 21 d. Tarybos direktyva 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo (OL L 399, 1989 12 30, p. 18).
         
            (3)  OL C 110, 2014 4 11, p. 77.
         
         
            (4)  OL C 113, 2018 3 27, p. 3.
         
         
            (5)  2016 m. kovo 9 d. Europos Parlamento ir Tarybos reglamentas (ES) 2016/425 dėl asmeninių apsaugos priemonių, kuriuo panaikinama Tarybos direktyva 89/686/EEB (OL L 81, 2016 3 31, p. 51).
      
      
         
            PRIEDAS
            
               Darniųjų standartų nuorodų, toliau skelbiamų Europos Sąjungos oficialiajame leidinyje, nustačius apribojimą, sąrašas
            
            
                        Nr.
                     
                     
                        Standarto nuoroda
                     
                  
                        1.
                     
                     
                        EN ISO 12402-4:2006
                        Asmeninės plūduriavimo priemonės. 2 dalis. Gelbėjimosi liemenės, kokybės lygmuo 275. Saugos reikalavimai (ISO 12402–2:2006)
                        EN ISO 12402-2:2006/A1:2010
                     
                  
                        2.
                     
                     
                        EN ISO 12402-3:2006
                        Asmeninės plūduriavimo priemonės. 3 dalis. Gelbėjimosi liemenės, kokybės lygmuo 150. Saugos reikalavimai (ISO 12402-3:2006)
                        EN ISO 12402-3:2006/A1:2010
                     
                  
                        3.
                     
                     
                        EN ISO 12402-4:2006
                        Asmeninės plūduriavimo priemonės. 4 dalis. Gelbėjimosi liemenės, kokybės lygmuo 100. Saugos reikalavimai (ISO 12402-4:2006)
                        EN ISO 12402-4:2006/A1:2010
                     
                  
               Pranešimas. Lentelėje nurodytos darniųjų standartų nuorodos toliau skelbiamos Europos Sąjungos oficialiajame leidinyje, nustačius tokį apribojimą:
            
                        a)
                     
                     
                        taikant kiekvieno iš standartų 5.6.1.1, 5.6.1.2 ir 5.6.1.4 punktuose nustatytas sąlygas, nedaroma atitikties Direktyvos 89/686/EEB II priedo 1.1.1 punkte nustatytiems pagrindiniams sveikatos ir saugos reikalavimams prielaida;
                     
                  
                        b)
                     
                     
                        taikant kiekvieno iš standartų 5.3.2, 5.3.3, 5.6.1.3, 5.6.1.6 ir 5.6.1.7 punktuose nustatytas sąlygas, nedaroma atitikties Direktyvos 89/686/EEB II priedo 1.2.1 punkte nustatytiems pagrindiniams sveikatos ir saugos reikalavimams prielaida;
                     
                  
                        c)
                     
                     
                        taikant kiekvieno iš standartų 5.2, 5.3.1, 5.3.3, 5.3.4 ir 5.6.2.5 punktuose nustatytas sąlygas, nedaroma atitikties Direktyvos 89/686/EEB II priedo 3.4 punkte nustatytiems pagrindiniams sveikatos ir saugos reikalavimams prielaida.